## Tarifni sustav za transport nafte naftovodom

### NN 39/2007 (16.4.2007.), Tarifni sustav za transport nafte naftovodom

# HRVATSKA ENERGETSKA REGULATORNA AGENCIJA

**1338**

Na temelju članka 11. stavka 3. Zakona o regulaciji energetskih djelatnosti
(»Narodne novine«, broj 177/04) i članka 4. stavka 2. Zakona o tržištu nafte i
naftnih derivata (»Narodne novine«, broj 57/06), Hrvatska energetska regulatorna
agencija temeljem odluke Upravnog vijeća na sjednici održanoj 5. 4. 2007. donosi

## TARIFNI SUSTAV

### ZA TRANSPORT NAFTE NAFTOVODOM

I. OPĆE ODREDBE

Članak 1.

Ovim Tarifnim sustavom za transport nafte naftovodom (u daljnjem tekstu: Tarifni
sustav) odnosno metodologijom za utvrđivanje tarifa za transport nafte
naftovodom određuju se:
– način i kriteriji za utvrđivanje tarifa za transport nafte,
– značajke metodologije,
– kategorije korisnika usluga transporta nafte naftovodom,
– podaci, dokumenti i ostale podloge koji se koriste za utvrđivanje troškova
transporta nafte naftovodom, ukupni prihodi energetskog subjekta za transport
nafte naftovodom i tarife za transport nafte naftovodom.

Članak 2.

(1) Izrazi koji se koriste u ovom Tarifnom sustavu imaju značenja utvrđena
Zakonom o energiji (»Narodne novine«, broj 68/01 i 177/04), Zakonom o tržištu
nafte i naftnih derivata (»Narodne novine«, broj 57/06), Zakonom o regulaciji
energetskih djelatnosti (»Narodne novine«, broj 177/04) i Tehničkim uvjetima za
pristup transportnim kapacitetima JANAF-a (»Glasilo VRED-a« broj 3-4/03).
(2) U ovom Tarifnom sustavu koriste se i izrazi koji u smislu ovoga Tarifnog
sustava imaju sljedeća značenja:
– *transporter nafte naftovodom* (u daljnjem tekstu: transporter nafte) –
energetski subjekt koji obavlja energetsku djelatnost trans­porta nafte
naftovodom, što uključuje transport nafte sustavom za transport nafte
(naftovodom), pretovar nafte, tehnološko skladištenje i manipulaciju nafte na
obalnim i ostalim terminalima,
– *jedinstvena tarifa* – tarifa koju plaća korisnik usluge transporta nafte
naftovodom, koja uključuje transport nafte sustavom za transport nafte, pretovar
nafte, tehnološko skladištenje i manipulaciju nafte na obalnom i ostalim
terminalima,
– *prosječna tarifa* – tarifa koja se dobije dijeljenjem zbroja ukup­nih godišnjih
prihoda s odgovarajućim zbrojem ukupnih količina nafte za transport izraženih u
tonama, odnosno tonama po 100 kilometara, u pet godina iz godina razdoblja koje
je obuhvaćeno pri određivanju tarifa,
– *prethodna godina* – godina koja prethodi godini za koju se donosi tarifa za
transport nafte naftovodom, a za koju su revidirani i objavljeni financijski
podaci (u daljnjem tekstu: godina t=0),
– *sadašnja godina* – tekuća godina u kojoj se podnosi prijed­log visine tarifa za
transport nafte naftovodom (u daljnjem tekstu: godina t=1),
– *buduća godina* – godina za koju se donosi tarifa za transport nafte naftovodom
(u daljnjem tekstu: godina t=2),
– *godine razdoblja* – razdoblje koje je obuhvaćeno pri utvrđivanju tarifa za
transport nafte naftovodom, a koje čini prethodna godina i pet (5) narednih
godina, uključujući sadašnju i buduću godinu, a tijekom kojega se primjenjuju
jednaki utjecajni parametri za određivanje priznatih troškova poslovanja
transportera nafte i planirane veličine i pokazatelji razvoja, odnosno
investiranja u opremu, postrojenja i objekte, te za koje se daju odgovarajući
prikazi ostvarenih, planiranih ili predviđenih podataka, dokumenata i podloga,
– *razdoblja godine* – dio razdoblja koji odgovara razdoblju od 1. siječnja do 31.
prosinca kalendarske godine;
– *imovina* – imovina koja se koristi za obavljanje energetske djelatnosti
transporta nafte naftovodom, a čine je dugotrajna materijalna i nematerijalna
imovina te trajna obrtna sredstva,
– *kategorija korisnika* – grupa korisnika usluge transporta nafte naftovodom s
istim značajkama s obzirom na vrstu usluge transporta nafte naftovodom.

II. CILJEVI I NAČELA

Članak 3.

Ovaj Tarifni sustav utvrđuje metodologiju izračuna gornjeg iznosa tarifa za
transport nafte naftovodom (u daljnjem tekstu: tarifa) kako bi se ostvarili
sljedeći ciljevi:
– pokriće ukupnih troškova poslovanja transportera nafte za obavljanje
energetske djelatnosti transporta nafte naftovodom,
– osiguranje investicija za razvoj transportnog sustava naftovoda,
– osiguranje prinosa na imovinu, odnosno investicije u transportni sustav
naftovoda,
– održavanje sigurnosti transportnog sustava,
– zaštita okoliša.

Članak 4.

Ovaj Tarifni sustav zasniva se na sljedećim načelima i pravilima:
– pregovornom pristupu treće strane,
– troškovi poslovanja moraju biti opravdani, a rok povrata uloženih sredstava
razuman,
– troškovi poslovanja moraju biti nepristrani i razvidni,
– obračun svih elemenata troškova i prihoda na kojima se zasnivaju tarife vrši
se za svaku kategoriju korisnika zasebno,
– ukupni troškovi poslovanja po godinama razdoblja korigiraju se za kumulativni
iznos inflacije po godinama razdoblja,
– ukupan prihod je izračunata veličina temeljem troškova poslovanja, te stope
povrata, odnosno prinosa na imovinu, odnosno investicije,
– tarife za pojedine kategorije korisnika utvrđuju se kao prosječne tarife za
godine razdoblja koje je obuhvaćeno pri određivanju tarifa,
– tarifa se određuje kao jedinstvena tarifa za svaku kategoriju korisnika.

Članak 5.

(1) Metoda utvrđivanja tarifa koja se primjenjuje u ovome Tarifnom sustavu
zasniva se na sljedećim elementima:
a) troškovima poslovanja transportera nafte,
b) investicijskim ulaganjima,
c) prinosu na imovinu, odnosno investicije,
d) obračunu utjecaja inflacije,
temeljem kojih se utvrđuje prihod transportera nafte za buduću godinu, odnosno
godinu za koju se donosi tarifa.
(2) Elementi iz stavka 1. podstavaka a) do c) ovoga članka su podaci i podloge
koje predlaže transporter nafte za svaku kategoriju korisnika.
(3) Obračun utjecaja inflacije iz stavka 1. podstavka d) ovoga članka zasniva se
na pokazateljima inflacije mjerenih stopom rasta potrošačkih cijena koju
objavljuje Državni zavod za statistiku za sadašnju godinu, i koja se primjenjuje
za sve godine razdoblja koje su obuhvaćene pri određivanju tarifa.
(4) Razdoblje utvrđivanja prosječnih tarifa su godine razdoblja, a prosječne
tarife vrijede do ponovnog utvrđivanja.
(5) Određivanje visine prosječnih tarifa za godine razdoblja zasniva se na:
– elementima iz stavka 1. ovoga članka, za godine razdoblja,
– izračunatom ukupnom prihodu za godine razdoblja,
– ukupnoj količini transportirane nafte izražene u tonama, odnosno ukupnom
iznosu tona po 100 kilometara transportirane nafte, za godine razdoblja.

III. ZNAČAJKE OVOGA TARIFNOG SUSTAVA

Članak 6.

Korisnici usluga transporta nafte plaćaju jedinstvenu tarifu.

Članak 7.

(1) Podaci potrebni za utvrđivanje tarife nalaze se u Prilogu 1. koji je
sastavni dio ovoga Tarifnog sustava.
(2) Podaci u Prilogu 1. ovoga Tarifnog sustava odnose se na godine razdoblja.

Članak 8.

(1) Agencija u sadašnjoj godini, na temelju podataka o poslovanju iz godina
razdoblja iz Priloga 1. ovoga Tarifnog sustava, na prijedlog transportera nafte,
donosi tarife.
(2) Izvori podataka su:
– revidirano Izvješće o poslovanju transportera nafte za prethodnu godinu,
– revidirano Izvješće ili procjene o poslovanju transportera naf­e za sadašnju
godinu,
– plan poslovanja, odnosno procjene podataka o poslovanju transportera nafte za
buduću, odnosno ostale godine razdoblja koje je obuhvaćeno pri određivanju
tarifa,
– plan razvoja s planom investicija za sadašnju godinu, buduću godinu i ostale
godine razdoblja.
(3) Podaci odnosno dokumenti iz stavka 2. ovoga članka moraju biti potpisani od
strane ovlaštene osobe transportera nafte i ovjereni pečatom tvrtke, odnosno
ovlaštenog revizora.
(4) Transporter nafte dužan je podnijeti novi prijedlog tarifa zajedno sa
dokumentacijom iz stavka 2. ovoga članka, najkasnije tri mjeseca prije isteka
roka ili godina razdoblja na koje su važeće tarife donesene.
(5) Agencija može unutar godina razdoblja u svako doba donijeti nove tarife,
nakon što pribavi mišljenje transportera nafte i Ministarstva o prijedlogu nove
tarife.

Članak 9.

Obveza je transportera nafte da najkasnije do 31. svibnja sadašnje godine
dostavi Agenciji izvještaj o poslovanju za prethodnu godinu potvrđen od
ovlaštenoga revizora.

IV. KATEGORIJE KORISNIKA

Članak 10.

(1) Korisnici usluga transporta nafte naftovodom razvrstavaju se u sljedeće
kategorije:
– korisnici usluga transporta nafte naftovodom koji koriste naftovod duljine
uključivo do 20 km i obalne terminale, koji se u daljnjem tekstu označuju
oznakom R1,
– korisnici usluga transporta nafte naftovodom koji koriste naftovod duljine
iznad 20 km, obalne i kopnene terminale, koji se u daljnjem tekstu označuju
oznakom R2.
(2) Prosječna tarifa za korisnike usluga transporta nafte naftovodom kategorije
R1 izražava se u kunama po toni (kuna/t).
(3) Prosječna tarifa za korisnike usluge transporta nafte naftovodom kategorije
R2 izražava se u kunama po toni po 100 kilometara (kuna/t100km).

V. TROŠKOVI POSLOVANJA TRANSPORTERA NAFTE

Članak 11.

(1) Ukupni troškovi poslovanja transportera nafte u godini razdoblja t
izračunavaju se prema formuli

*UTPt = UTPR1,t + UTPR2,t*

gdje su:
*UTPt* – ukupni troškovi poslovanja transportera nafte u godini razdoblja t,
*UTPR1,t; UTPR2,t* – ukupni troškovi poslovanja u godini razdoblja t,odgovarajuće
za kategorije korisnika R1 i R2, prema Tablici 1. iz Priloga 1. ovoga Tarifnog
sustava,
t – redni broj godine u razdoblju koje je obuhvaćeno pri određivanju tarifa.
(2) U ovome Tarifnom sustavu oznake godina u razdoblju koje je obuhvaćeno pri
određivanju tarifa su:
– t=1 za sadašnju godinu u razdoblju,
– t=2 za buduću godinu u razdoblju,
– t=3 za treću godinu u razdoblju,
– t=4 za četvrtu godinu u razdoblju,
– t=5 za petu godinu u razdoblju.
(3) Oznaka prethodne godine je t=0.

Članak 12.

Ukupni troškovi poslovanja u godini t, odgovarajuće za kategorije korisnika R1 i
R2, izračunavaju se prema formuli

*UTPR1,t = OTR1,t + AR1,t*
*UTPR2,t = OTR2,t + AR2,t*

gdje su:
*UTPR1,t; UTPR2,t* – ukupni troškovi poslovanja u godini t, odgova­ra­juće za
kategorije korisnika R1 i R2,
*OTR1,t; OTR2,t* – operativni troškovi poslovanja u godini t, odgovarajuće za
kategorije korisnika R1 i R2, prema Tablici 1. iz Priloga 1. ovoga Tarifnog
sustava,
*AR1,t; AR2,t*– amortizacija građevinskih objekata, opreme i ostaloga u godini t,
odgovarajuće za kategorije korisnika R1 i R2, prema Tablici 1. iz Priloga 1.
ovoga Tarifnog sustava.

Članak 13.

Operativni troškovi poslovanja, koje čine materijalni troškovi (troškovi
sirovina i materijala, troškovi energije, troškovi proizvod­nih usluga i ostali
materijalni troškovi), troškovi osoblja i ostali troškovi, u godini t,
odgovarajuće za kategorije korisnika R1 i R2, izračunavaju se prema formuli

*OTR1,t = MTR1,t + TOR1,t + OSR1,t

OTR2,t = MTR2,t + TOR2,t + OSR2,t*

gdje su:
*OTR1,t; OTR2,t* – operativni troškovi poslovanja u godini t, odgovarajuće za
kategorije korisnika R1 i R2,
*MTR1,t; MTR2,t* – materijalni troškovi u godini t, odgovarajuće za kategorije
korisnika R1 i R2, prema Tablici 1. iz Priloga 1. ovoga Tarifnog sustava,
*TOR1,t; TOR2,t* – troškovi osoblja u godini t, odgovarajuće za kategorije
korisnika R1 i R2, prema Tablici 1. iz Priloga 1. ovoga Tarifnog sustava,
*OSR1,t; OSR2,t* – ostali troškovi u godini t, odgovarajuće za kategorije
korisnika R1 i R2, prema Tablici 1. iz Priloga 1. ovoga Tarifnog sustava.

VI. PRINOSI NA IMOVINU I INVESTICIJE

Članak 14.

Prinosi na imovinu, uključujući i investicije u godini t, odgovarajuće za
kategorije korisnika R1 i R2, izračunavaju se prema formuli

*PRR1,t = IMINR1,t × PPTK/100

PRR2,t = IMINR2,t × PPTK/100*

gdje su:
*PRR1,t; PRR2,t* – prinos na imovinu, odnosno investicije u godini t, odgovarajuće
za kategorije korisnika R1 i R2,
*IMINR1,t; IMINR2,t* – osnovica za obračun prinosa na imovinu, odnosno investicije
u godini t, odgovarajuće za kategorije korisnika R1 i R2,
*PPTK* – ponderirana stopa prinosa na imovinu, odnosno investi­cije poslije
oporezivanja, koja se primjenjuje za sve godine razdoblja koje je obuhvaćeno pri
određivanju tarifa, izražena u postotcima (%).

Članak 15.

Osnovice za obračun prinosa na imovinu, uključujući i investicije u godini t,
odgovarajuće za kategorije korisnika R1 i R2, izračunavaju se prema formuli

*IMINR1,t = (IMINR1,t,poc + IMINR1,t
kraj)/2

IMINR2,t = (IMINR2,t,poc + IMINR2,t,kraj)/2*

gdje su:
*IMINR1,t; IMINR2,t* – osnovice za obračun prinosa na imovinu, odnosno investicije
u godini t, odgovarajuće za kategorije korisnika R1 i R2,
*IMINR1,t,poc* + *IMINR1,t-kraj*; *IMINR2,t,poc* +
*IMINR2,t-kraj* – ukupna vrijednost
imovine uključujući i investicije na početku godine razdoblja t, odnosno
vrijednost imovine na dan 31.12. godine t-1 koja prethodi godini t, odgovarajuće
za kategorije korisnika R1 i R2, prema Tablici 3. iz Priloga 1. ovoga Tarifnog
sustava,
*IMINR1,t, kraj*; *IMINR2,t, kraj* – ukupna vrijednost imovine, uključujući i
investicije na kraju godine t, odnosno na dan 31.12. godine t, odgovarajuće za
kategorije korisnika R1 i R2.

Članak 16.

Ukupne vrijednosti imovine, uključujući i investicije na kraju godine t, odnosno
na dan 31.12. godine t, odgovarajuće za kategorije korisnika R1 i R2,
izračunavaju se prema formuli

*IMINR1,t,kraj = IMINR1,t,poc – AR1,t + INVR1,t – ORR1,t

IMINR2,t,kraj = IMINR2,t,poc – AR2,t + INVR2,t – ORR2,t*

gdje su:
*IMINR1,t,kraj; IMINR2,t,kraj* – vrijednost imovine, uključujući i investicije na
kraju godine t, odnosno na dan 31.12. godine razdoblja t, odgovarajuće za
kategorije korisnika R1 i R2,
*IMINR1,t,poc = IMINR1,t,kraj; IMINR2,t,poc* =
*IMINR2,t,kraj* – ukupna vrijednost
imovine, uključujući i investicije na početku godine t, odnosno vrijednost
imovine na dan 31.12. godine t-1 koja prethodi godini t, odgovarajuće za
kategorije korisnika R1 i R2, prema Tablici 3. iz Priloga 1. ovoga Tarifnog
sustava,
*INVR1,t; INVR2,t* – iznos investicija u godini t, odgovarajuće za kategorije
korisnika R1 i R2, prema Tablici 2. iz Priloga 1. ovoga Tarifnog sustava,
odnosno prema Planu razvoja s planom investicija iz članka 8., stavak 2.,
podstavak 4., ovoga Tarifnog sustava,
*AR1,t; AR2,t* – amortizacija građevinskih objekata, opreme i ostaloga u godini t,
odgovarajuće za kategorije korisnika R1 i R2, prema Tablici 1. iz Priloga 1.
ovoga Tarifnog sustava,
*ORR1,t; ORR2,t* – otuđena i rashodovana sredstva u godini t, odgovarajuće za
kategorije korisnika R1 i R2.

Članak 17.

Ponderirana stopa prinosa na imovinu, odnosno investicije poslije oporezivanja,
koja se primjenjuje za sve godine razdoblja koje je obuhvaćeno pri određivanju
tarifa, izračunava se prema formuli

*PPTK = re × EI(E + D)) + rd × (DI/(E + D)) × (1 – spd/100)*

gdje su:
*PPTK* – ponderirana stopa prinosa na imovinu, odnosno investicije poslije
oporezivanja, koja se primjenjuje za sve godine razdob­lja koje je obuhvaćeno
pri određivanju tarifa,
*E* – iznos vlastitog kapitala,
*D* – iznos duga,
*re* – iznos prinosa na vlastiti kapital, izražen u postotcima (%),
*rd* – prosječna kamata na dugovanje, izražena postotcima (%),
*spd* – stopa poreza na dobit, izražena u postotcima (%).

Članak 18.

Iznos prinosa na vlastiti kapital, izražen u postotcima (%), izračunava se prema
formuli

*re = rf + ß × (rm – rf)*

gdje su:
*re* – iznos prinosa na vlastiti kapital, izražen u postotcima (%),
*rf* – prinos ostvaren od nerizičnih ulaganja, izražen u postotcima (%),
*rm* – prosječan prinos od rizičnih ulaganja, izražen u postotcima (%),
*(rm – rf)* – premija tržišnog rizika, izražena u postotcima (%),
*ß* – beta, koeficijent varijabilnosti prinosa dionica transportera nafte u odnosu
na prosječnu varijabilnost prinosa svih dionica koje kotiraju na tržištu,
*ß × (rm – rf)* – premija na tržišni rizik vlastitog kapitala, izražena u
postotcima (%).

VII. UKUPNI PRIHOD TRANSPORTERA NAFTE

Članak 19.

Ukupni godišnji prihodi transportera nafte u godini t, odgovarajuće od
kategorija korisnika R1 i R2, izračunava se prema formuli

*UPGR1,t = UTPR1,t × IPCt + PRR1,t

UPGR2,t = UTPR2,t × IPCt + PRR2,t*

gdje su:

*UPGR1,t; UPGR2,t* – ukupni godišnji prihodi u godini t, odgovarajuće od
kategorija korisnika R1 i R2,
*UTPR1,t; UTPR2,t* – ukupni troškovi poslovanja u godini t, odgovarajuće za sve
korisnike kategorije korisnika R1 i R2,
*IPCt* – koeficijent za obračun kumulativnog utjecaja inflacije u godini t i
godinama razdoblja koje joj prethode,
*PRR1,t; PRR2,t* – prinos na imovinu uključujući i investicije u godini t,
odgovarajuće za sve korisnike kategorije korisnika R1 i R2.

Članak 20.

(1) Koeficijent za obračun kumulativnog utjecaja inflacije u godini t i godinama
razdoblja koje joj prethode, izračunava se prema formuli

*IPCt = IPCt–1 × (1 + spp/100)*

gdje su:
*IPCt* – koeficijent za obračun kumulativnog utjecaja inflacije u godini t i
godinama razdoblja koje joj prethode,
*IPCt–1* – koeficijent za obračun kumulativnog utjecaja inflacije u godini t-1 i
godinama razdoblja koje joj prethode,
*spp* – stopa rasta potrošačkih cijena za sadašnju godinu (t=1), koju objavljuje
Državni zavod za statistiku, i koja se primjenjuje za sve godine razdoblja koje
je obuhvaćeno pri određivanju tarifa, izražena u postotcima (%).
(2) Vrijednosti koeficijenta za obračun kumulativnog utjecaja inflacije po
godinama razdoblja koje je obuhvaćeno pri određivanju tarifa su sljedeće:
– za sadašnju godinu u razdoblju, odnosno t=1: *IPC1 = (1 + spp/100)*,
– za buduću godinu u razdoblju, odnosno t=2: *IPC2 = IPC1 × (1 + spp/100)*,
– za treću godinu u razdoblju, odnosno t=3: *IPC3 = IPC2 × (1 + spp/100)*,
– za četvrtu godinu u razdoblju, odnosno t=4: *IPC4 = IPC3 × (1 + spp/100)*,
– za petu godinu u razdoblju, odnosno t=5: *IPC5 = IPC4 × (1 + spp/100*).

Članak 21.

Ukupni prihodi transportera nafte u godinama razdoblja za koje se utvrđuju
prosječne tarife, odgovarajuće od kategorija korisnika R1 i R2, izračunavaju se
prema formuli

UPRR1 = **S**UPGR1,t

UPRR2 = **S**UPGR2,t

gdje su:
*UPRR1; UPRR2* – ukupni prihodi transportera nafte u godinama razdoblja za koje se
utvrđuju prosječne tarife, odgovarajuće od kategorija korisnika R1 i R2,
*UPGR1,t; UPGR2,t* – ukupni godišnji prihodi transportera nafte u godini t,
odgovarajuće od kategorija korisnika R1 i R2.

Članak 22.

Ukupni prihod transportera nafte u godini t izračunava se prema formuli

*UPPESt = UPGR1,t + UPGR2,t*

gdje su:
*UPPESt* – ukupni prihod transportera nafte u godini t,
*UPGR1,t; UPGR2,t* – ukupni godišnji prihodi transportera nafte u godini t,
odgovarajuće od kategorija korisnika R1 i R2.

VIII. PROSJEČNE TARIFE

Prosječna tarifa za kategoriju korisnika R1

Članak 23.

Prosječna tarifa za kategoriju korisnika R1 izračunava se prema formuli

*TR1 = UPPR1/UTNR1*

gdje su:
*TR1* – prosječna tarifa za kategoriju korisnika R1, izražena u kunama po toni
(kuna/t),
*UPPR1* – ukupni prihodi transportera nafte od svih korisnika kategorije korisnika
R1 u godinama razdoblja za koje se utvrđuje prosječna tarifa za kategoriju
korisnika R1,
*UTNR1* – planirana ukupna količina nafte za transport za sve korisnike kategorije
korisnika R1 u godinama razdoblja za koje se utvrđuje prosječna tarifa za
kategoriju korisnika R1, izražena u tonama (t), prema Tablici 4. iz Priloga 1.
ovoga Tarifnog sustava.

Članak 24.

Planirana ukupna količina nafte za transport za sve korisnike kategorije
korisnika R1 u godinama razdoblja za koje se utvrđuje prosječna tarifa za
kategoriju korisnika R1, izračunava se prema formuli

*UTNR1 =* **S***UTGR1,t*

gdje su:
*UTN**R1* – planirana ukupna količina nafte za transport za sve korisnike kategorije
korisnika R1 u godinama razdoblja za koje se utvrđuje prosječna tarifa za
kategoriju korisnika R1, izražena u tonama (t), prema Tablici 4. iz Priloga 1.
ovoga Tarifnog sustava,
*UTGR1,t* – planirana količina nafte za transport u godini t za sve korisnike
kategorije korisnika R1, izražena u tonama (t), prema Tablici 4. iz Priloga 1.
ovoga Tarifnog sustava.

Članak 25.

Planirana količina nafte za transport u godini t za sve korisnike kategorije
korisnika R1, izračunava se prema formuli

*UTGR1t =* **S***TGKR1,t,nR1*

gdje su:
*UTGR1t* – planirana ukupna količina nafte za transport u godini t za sve
korisnike kategorije korisnika R1, izražena u tonama (t), prema Tablici 4. iz
Priloga 1. ovoga Tarifnog sustava,
*TGKR1,t,nR1* – planirana količina nafte za transport u godini t, za -tog
korisnika kategorije korisnika R1, izražena u tonama (t), prema Tablici 4. iz
Priloga 1. ovoga Tarifnog sustava,
*NR1* – ukupan broj korisnika usluga transporta nafte naftovodom kategorije
korisnika R1, prema Tablici 4. iz Priloga 1. ovoga Tarifnog sustava.

Prosječna tarifa za kategoriju korisnika R2

Članak 26.

Prosječna tarifa za kategoriju korisnika R2 izračunava se prema formuli

*TR2 = UPPR2/UTKR2*

gdje su:
*TR2* – prosječna tarifa za kategoriju korisnika R2, izražena u kunama po toni po
100 kilometara (kuna/t100km),
*UPPR2* – ukupni prihodi transportera nafte od svih korisnika kategorije korisnika
R2 u godinama razdoblja za koje se utvrđuje prosječna tarifa za kategoriju
korisnika R2,
*UTKR2* – planirani ukupni iznos tona po 100 kilometara za sve korisnike
kategorije korisnika R2 u godinama razdoblja za koje se utvrđuje prosječna
tarifa za kategoriju korisnika R2, izražen u tonama po 100 kilometara (t100km),
prema Tablici 4. iz Priloga 1. ovoga Tarifnog sustava.

Članak 27.

Planirani ukupni iznos tona po 100 kilometara za sve korisnike kategorije
korisnika R2 u godinama razdoblja za koje se utvrđuje prosječna tarifa za
kategoriju korisnika R2, izračunava se prema formuli

*UTKR2 =* **S***UTKGR2,t*

gdje su:
*UTKR2* – planirani ukupni iznos tona po 100 kilometara za sve korisnike
kategorije korisnika R2 u godinama razdoblja za koje se utvrđuje prosječna
tarifa za kategoriju korisnika R2, izražen u tonama po 100 kilometara (t100km),
prema Tablici 4. iz Priloga 1. ovoga Tarifnog sustava,
UTKGR2,t – planirani iznos tona po 100 kilometara za sve korisnike kategorije
korisnika R2 u godini t, izražen u tonama po 100 kilometara (t100km), prema
Tablici 4. iz Priloga 1. ovoga Tarifnog sustava.

Članak 28.

Planirani iznos tona po 100 kilometara za sve korisnike kategorije korisnika R2
u godini t, izračunava se prema formuli

*UTKGR2,t =* **S***TKGKR2,t,nR2*

gdje su:
*UTKGR2,t* – planirani iznos tona po 100 kilometara za sve koris­nike kategorije
korisnika R2 u godini t, izražen u tonama po 100 kilometara (t100km), prema
Tablici 4. iz Priloga 1. ovoga Tarifnog sustava,
*TKGKR2,t,nR2* – planirani iznos tona po 100 kilometara za nR2-tog korisnika
kategorije korisnika R2 u godini t, izražen u tonama po 100 kilometara (t100km),
prema Tablici 4. iz Priloga 1. ovoga Tarifnog sustava,
*NR2* – ukupan broj korisnika usluga transporta nafte naftovodom kategorije
korisnika R2, prema Tablici 4. iz Priloga 1. ovoga Tarifnog sustava.

IX. PRIJELAZNE I ZAVRŠNE ODREDBE

Članak 29.

(1) Transporter nafte koji obavlja energetsku djelatnost trans­porta nafte
naftovodom dužan je Agenciji uz zahtjev za utvrđivanje tarifa ili na zahtjev
Agencije dostaviti sve podatke i dokumente iz članka 8., stavak 2. ovoga
Tarifnog sustava, odnosno podatke navedene u Prilogu 1. ovoga Tarifnog sustava.
(2) Temeljem podataka, dokumenata i podloga iz stavka 1. ovoga članka Agencija
odlučuje o iznosu tarifa za buduću godinu.
(3) Podaci, dokumenti i podloge iz stavka 1. ovoga članka moraju biti
potkrijepljeni odgovarajućim izvornim dokumentima ili kopijama izvornih
dokumenta.

Članak 30.

Ukoliko transporter nafte nije u mogućnosti na valjanim podacima i parametrima
odnosno formulama iz članaka 17. i 18. ovoga Tarifnog sustava izračunati i
Agenciji dokazati iznos prinosa na vlastiti kapital, izražen u postotcima (%),
može Agenciji predložiti prosječni iznos prinosa na vlastiti kapital, izražen u
postotcima (%), izračunat temeljem odgovarajućih pokazatelja (usporedna analiza
– benchmark) za više poduzeća za transport nafte naftovodima zemalja iz regije i
zemalja članica Europske unije.
(2) Transporter nafte dužan je dostaviti Agenciji sve podatke i podloge,
uključujući i izračune iz stavka 1. ovoga članka.

Članak 31.

Primjenu ovoga Tarifnog sustava nadzire Agencija.

Članak 32.

Ovaj Tarifni sustav stupa na snagu osmoga dana od dana objave u »Narodnim
novinama«.

Klasa: 310-05/07-01/06
Urbroj: 371-01/07-06
Zagreb, 5. travnja 2007.

Predsjednik
Upravnog vijeća
**Tomo Galić, dipl. ing**., v. r.

**PRILOG 1.**
PODACI POTREBNI ZA UTVRĐIVANJE TARIFA ZA TRANSPORT NAFTE

*Tablica 1:* UKUPNI TROŠKOVI POSLOVANJA

|  |  |  |  |  |  |  |
| --- | --- | --- | --- | --- | --- | --- |
| Ukupno | Prethodna godina | Sadašnja godina | Buduća godina | 3. godina u razdoblju | 4. godina u razdoblju | 5. godina u razdoblju |
|  |  |  |  |  |  |  |
| KATEGORIJA KORISNIKA R1 |  |  |  |  |  |  |
|  |  |  |  |  |  |  |
| **1. Troškovi ukupno (A+B)** |  |  |  |  |  |  |
| A) Operativni troškovi |  |  |  |  |  |  |
| B) Amortizacija |  |  |  |  |  |  |
|  |  |  |  |  |  |  |
| Operativni troškovi |  |  |  |  |  |  |
| a) Materijalni troškovi: |  |  |  |  |  |  |
| - troškovi sirovina i materijala |  |  |  |  |  |  |
| - troškovi energije |  |  |  |  |  |  |
| - troškovi proizvodnih usluga |  |  |  |  |  |  |
| - ostali materijalni troškovi |  |  |  |  |  |  |
| b) Troškovi osoblja |  |  |  |  |  |  |
| d) Ostali troškovi |  |  |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| Ukupno | Prethodna godina | Sadašnja godina | Buduća godina | 3. godina u razdoblju | 4. godina u razdoblju | 5. godina u razdoblju |
| KATEGORIJA KORISNIKA R2 |  |  |  |  |  |  |
|  |  |  |  |  |  |  |
| **1. Troškovi ukupno (A+B)** |  |  |  |  |  |  |
| A) Operativni troškovi |  |  |  |  |  |  |
| B) Amortizacija |  |  |  |  |  |  |
|  |  |  |  |  |  |  |
| Operativni troškovi |  |  |  |  |  |  |
| a) Materijalni troškovi: |  |  |  |  |  |  |
| – troškovi sirovina i materijala |  |  |  |  |  |  |
| – troškovi energije |  |  |  |  |  |  |
| – troškovi proizvodnih usluga |  |  |  |  |  |  |
| – ostali materijalni troškovi |  |  |  |  |  |  |
| b) Troškovi osoblja |  |  |  |  |  |  |
| d) Ostali troškovi |  |  |  |  |  |  |

*Tablica 2:* INVESTICIJE PO KATEGORIJAMA KORISNIKA

|  |  |  |  |  |  |  |
| --- | --- | --- | --- | --- | --- | --- |
|  | Prethodna godina | Sadašnja godina | Buduća godina | 3. godina u razdoblju | 4. godina u razdoblju | 5. godina u razdoblju |
| Kategorija korisnika R1 |  |  |  |  |  |  |
| Kategorija korisnika R2 |  |  |  |  |  |  |
|  |  |  |  |  |  |  |
| UKUPNO |  |  |  |  |  |  |

*Tablica 3:* SADAŠNJA VRIJEDNOST IMOVINE 31. 12. PRETHODNE
GODINE

|  |  |
| --- | --- |
| Imovina po kategorijama korisnika |  |
|  |  |
| Kategorija korisnika R1 |  |
| Kategorija korisnika R2 |  |
|  |  |
| UKUPNO |  |

*Tablica 4*: TRANSPORT NAFTE PO KATEGORIJAMA KORISNIKA U TONAMA
I TONAMA KILOMETARA

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| R1, R2/tone | Pravci transporta | Pravci transporta | Prethodna godina | Sadašnja godina | Buduća godina | 3. godina u razdoblju | 4. godina u razdoblju | 5. godina u razdoblju |
|  | km Omišalj | km Virje |  |  |  |  |  |  |
| INA-RN Rijeka |  |  |  |  |  |  |  |  |
| INA-RN Sisak |  |  |  |  |  |  |  |  |
| RN Bosanski Brod |  |  |  |  |  |  |  |  |
| NIS Rafinerije |  |  |  |  |  |  |  |  |
|  |  |  |  |  |  |  |  |  |
| UKUPNO |  |  |  |  |  |  |  |  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| R2/tonekm | Pravci transporta | Pravci transporta | Prethodna godina | Sadašnja godina | Buduća godina | 3. godina u razdoblju | 4. godina u razdoblju | 5. godina u razdoblju |
|  | km Omišalj | km Virje |  |  |  |  |  |  |
| INA-RN Sisak |  |  |  |  |  |  |  |  |
| RN Bosanski Brod |  |  |  |  |  |  |  |  |
| NIS Rafinerije |  |  |  |  |  |  |  |  |
|  |  |  |  |  |  |  |  |  |
| UKUPNO |  |  |  |  |  |  |  |  |

Ostalo, NN 39/2007-1338
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)